钦定古今图书集成/明伦汇编/官常典/第409卷 > 《小明五章》
## 钦定古今图书集成/明伦汇编/官常典/第409卷 > 《小明五章》

〈朱注〉大夫以二月西征，至于岁暮而未得归，故“呼天”而诉之。

明明上天，昭临下土。我征徂西，至于艽野。二月初吉，
载离寒暑。心之忧矣，其毒大苦。念彼共人，涕零如雨。
岂不怀归？畏此罪罟。〈赋也〉

昔我往矣，日月方除。曷云其还？岁聿云莫。念我独兮，
我事孔庶。心之忧矣，惮我不暇。念彼共人，眷眷怀顾。
岂不怀归？畏此谴怒。〈赋也〉

昔我往矣，日月方奥。曷云其还？政事愈蹙。岁聿云莫，
采萧获菽。心之忧矣，自诒伊戚。念彼共人，兴言出宿。
岂不怀归？畏此反复。〈赋也〉

嗟尔君子，无恒安处。靖共尔位，正直是与。神之听之，
“式《谷》以女。”〈赋也〉

嗟尔君子，无恒安息。靖共尔位，好是正直。神之听之，
介尔景福。〈赋也〉